b'\n_START_ARTICLE_\nAugusto C\xc3\xa9sar Sandino\n_START_PARAGRAPH_\nAugusto Nicol\xc3\xa1s Calder\xc3\xb3n Sandino (18. toukokuuta 1895 \xe2\x80\x93 21. helmikuuta 1934) oli nicaragualainen vallankumouksellinen, joka johti taistelua Yhdysvaltain sotilaallista l\xc3\xa4sn\xc3\xa4oloa vastaan Nicaraguassa 1926\xe2\x80\x931933._NEWLINE_Yhdysvaltain hallitus piti h\xc3\xa4nt\xc3\xa4 lainsuojattomana, mutta h\xc3\xa4nen seuraajansa kaikkialla Latinalaisessa Amerikassa pit\xc3\xa4v\xc3\xa4t h\xc3\xa4nt\xc3\xa4 sankarina. H\xc3\xa4nest\xc3\xa4 on monille latinalaisamerikkalaisille tullut Yhdysvaltain imperialismin vastaisen taistelun symboli. H\xc3\xa4n onnistui vet\xc3\xa4m\xc3\xa4\xc3\xa4n Yhdysvaltain merijalkav\xc3\xa4en sissisotaan, ja vaikka h\xc3\xa4n koki my\xc3\xb6s tappioita, h\xc3\xa4n onnistui v\xc3\xa4ltt\xc3\xa4m\xc3\xa4\xc3\xa4n kiinnij\xc3\xa4\xc3\xa4misen. Yhdysvaltain joukot vet\xc3\xa4ytyiv\xc3\xa4t n\xc3\xa4hty\xc3\xa4\xc3\xa4n presidentti Juan Bautista Sacasan virkaanastumisen. _NEWLINE_Sandino vangittiin ja teloitettiin kenraali Anastasio Somoza Garc\xc3\xadan k\xc3\xa4skyst\xc3\xa4, joka teki vallankaappauksen kaksi vuotta my\xc3\xb6hemmin ja perusti dynastian, joka hallitsi Nicaraguaa yli nelj\xc3\xa4kymment\xc3\xa4 vuotta._NEWLINE_Sandinon perint\xc3\xb6n\xc3\xa4 pidet\xc3\xa4\xc3\xa4n sandinistien kansallista vapautusrintamaa (FSLN), joka syrj\xc3\xa4ytti Anastasio Somoza Debaylen hallinnon 1979.'